Nye motorveje har haft stor betydning for erhvervslivet omkring Herning, viser undersøgelse.

Jannik Brinch, f. 1979, journalist på Finans. Han er uddannet på Handelshøjskolen i 2003 og på Danmarks Journalisthøjskole i 2007 og har siden beskæftiget sig med den digitale udgave af journalistikken. I første omgang som ansvarlig for Jyllands-Postens elektroniske udgave af sporten, hvor han blandt andet var en del af JP’s hold ved OL i Beijing i 2008, men siden 2011 har han været tilknyttet erhvervsredaktionen, hvor han har haft fokus på bl.a. makroøkonomiske forhold og de største danske virksomheder. Han holder fortsat tråd i sporten. Både i den aktive udgave, hvor han nyder at give kolleger og andre klø på squash- eller fodboldbanen og den passive, hvor favoritklubben Borussia Dortmund følges via tv-skærmen.

Adgangen til de to-sporede og letfremkommelig motorveje mod både syd og øst har været helt afgørende for erhvervslivet i Herning og Ikast-Brande.

Det fremgår af en undersøgelse, som konsulenthuset Grontmij har foretaget.

73 pct. af de 84 adspurgte virksomheder fra de to midtjyske kommuner har svaret, at den nemme adgang til motorvejsnettet har været en vigtig betingelse for vækst og dermed for virksomhedernes evne til skabe større produktion og flere arbejdspladser.

Langt vigtigere end eksempelvis lavere lokale erhvervsskatter.

"Vi kan bruge resultatet til at sige, hvad sagde vi. For det var netop vores argumenter, da vi i sin tid kæmpede for motorvejen, og når vi kigger 100 år frem, så vil det stå som et afgørende punkt i historiebøgerne," siger afgående direktør i Erhvervsråd Herning og Ikast-Brande Torben Henriksen til epn.dk.

Konklusion Grontmij konkluderer følgende om Herningmotorvejens betydning for vækst: Undersøgelsen har vist, at virksomhederne i høj grad vurderer en nem adgang til motorvejsnettet som en vigtig betingelse for vækst.

Overraskende er det, at lavere kommunale erhvervsskatter ikke er en betingelse for ret mange af de adspurgte virksomheder.

Motorvejene har ifølge undersøgelsen udelukkende haft positive effekter på virksomhederne, og især den sparede rejsetid og den større sammenhæng med det indenlandske marked har haft en positiv betydning for virksomhedernes omsætning.

Endelig svarer 98 pct., at motorvejene har gjort kommunen mere attraktiv for erhvervslivet. Det er altså blandt virksomhederne stor tiltro til, at kommunerne kan drage fordel af placeringen tæt på motorvejene.

Læs analysen her. Kilde: Grontmij

Under en time

Han har siddet i det midtjyske erhvervsråd i 18 år, men siger nu stop.

Og han afleverer tilsyneladende et erhvervsliv i god form. I hvert har man udsigt til færdigtasfalterede motorveje til både Aarhus og Vejle fra 2016, ligesom vejen til Holstebro får øget fartgrænsen til 130 km/t.

"Da jeg begyndte for 18 år siden, sagde jeg, at vi skal arbejde på at få gjort gedestierne omkring Herning til motorveje, fordi det er afgørende for virksomhederne. Både i forhold til distribution og i forhold til at tiltrække arbejdskraft er det vigtigt at komme under en time i forhold til eksempelvis Aarhus," siger Torben Henriksen.

Svært at måle

Den første stribe motorvej kom til i 2002, da man færdiggjorde strækningen fra Herning til Bording. Siden er flere strækninger blevet færdig, og nu mangler kun strækningen fra Funder til Låsby, der ventes helt færdig i 2016.

Og Torben Henriksen er ikke i tvivl om betydningen af at have de trafikstærke veje tæt på, selvom det er svært at måle afkastet i faktiske tal.

Han peger på, at transportcenteret mellem Herning og Ikast med 10-12 virksomheder under de 150.000 kvadratmeter tag er blevet båret frem af motorvejen.

En fordel for MCH

Også messe- og underholdningshallerne MCH Messecenter Herning er godt hjulpet af motorvejene, mener han.

"Jeg vil ikke sige, at MCH ikke havde eksisteret, men det havde været noget skidt, hvis det havde været Europas eneste messecenter uden motorvejsadgang. Motorvejene betyder noget for oplevelsen af, at det fungerer," siger Torben Henriksen.

Ny viden

Analysen af motorvejene omkring Herning er en del af Grontmijs arbejde med at skabe viden om, hvilken betydning realiserede motorveje har for vækst og skal anvendes til at forbedre grundlaget for at kunne beregne betydningen for nye eller opgraderede motorvejes betydning for vækst.

"Der er tale om ny viden, der skal sammenholdes med resultater fra vores andre undersøgelser for at finde ligheder og forskelle i virksomhederne opfattelse af motorvejenes betydning for vækst. Er det de samme opfattelser, der gør sig gældende i andre geografier, hvor en motorvej er realiseret," spørger analysechef i Grontmij Brian Gardner Mogensen.

Sidste år undersøgte Grontmij Svendborgmotorvejens betydning for vækst, og i år forventer selskabet at få resultater fra henholdsvis Esbjergmotorvejen og Holbækmotorvejen.

Læs analysen her.